#адыгэусэхэр
Адыгэ къуадж. 

Къушьхьэ мыжъобгъэр иунэ дэпкъэу,
Зэ горэм нартмэ япсэупIагъэм
Бгъашхъор итеплъэу ис батыр лъэпкъэу,
Ар игъогогъоу цIыфы шъыпкъагъэм. 

ТIумэ яхазэу тары нахь лъагэр
ПIонэу, ытамэ къуаджэм Iэтыгъ. 
Тэ тызэсагъэу мо къушъхьэ пагэр
Агой ыпашъхьэ щекIотэхыгъ. 

Ижърэ тхыдэжъхэм адыгэ садэу
Зищытхъу аIуагъэр мыщ ызытам. 
Нартмэ ясэшхо зэрашIыгъэ уатэр
ЗыщаIыгъыгъэр изыурам. 

Мыщ щымыIагъэм мыжъом пытагъэу
Хэлъыр ышIагъэп, сыришыхьат. 
Мыщ щымыIагъэм дэ купкIым шIуагъэу
Пылъыр ышIагъэп, сыришыхьат. 

Зы пчэдыжьыпэ мыщ щизмыхыгъэм
Жьым икъэбзагъэ зэхимышIагъ. 
Ипсы псы лагъэ къыхэзмыхыгъэм
Псым иIэшIугъэ зэхимышIагъ. 

Нэпсы щыугъэр зыхиз хы ШIуцIэм
Къуаджэм ылъапсэ зыщэушъомбгъу. 
Адыгэ къуаджэу къушъхьэр зытхыцIэу
Агой цIэрыIор, сыуиныбджэгъу. 

КъумпIыл Къадырбэч.